|  |  |  |  |  |
| --- | --- | --- | --- | --- |
| ΕΛΛΗΝΙΚΗ ΔΗΜΟΚΡΑΤΙΑ **ΔΗΜΟΣ ΜΟΣΧΑΤΟΥ - ΤΑΥΡΟΥ** | | |  | Μοσχάτο: 20/11/2024 |
| Δ/ΝΣΗ ΟΙΚΟΝΟΜΙΚΩΝ ΥΠΗΡΕΣΙΩΝΤΜΗΜΑ ΕΣΟΔΩΝ | | |  |  |
| Ταχ. Δ/νση | : | Κοραή 36 & Αγ. Γερασίμου |  | ΠροςΤον Πρόεδρο και τα μέλη τηςΔημοτικής Επιτροπής |
| Ταχ. Κώδ. | : | 183 45 |  |
| Τηλέφωνο | : | 213 2019625 |  |
| FAX | : | 210 9416154 |  |
|  |  |  |  |

**ΘΕΜΑ: Λήψη απόφασης για τον καθορισμό του ύψους των τελών διαφήμισης οικονομικού έτους 2025.**

Κύριε Πρόεδρε,

Ως αρμόδιο όργανο σύμφωνα με τις διατάξεις του άρθρου 79 του Ν.3463/06, οι δημοτικές αρχές ρυθμίζουν θέματα της αρμοδιότητας τους εκδίδοντας τοπικές κανονιστικές αποφάσεις, στο πλαίσιο της κείμενης νομοθεσίας, με τις οποίες καθορίζουν μεταξύ άλλων, τους όρους και τις προϋποθέσεις επιβολής του τέλους διαφήμισης, εντός της εδαφικής περιφέρειας του Δήμου.

Σύμφωνα με τις διατάξεις των Ν. 1144/819 (ΦΕΚ 94Α/10-4-1981), Ν.1416/84(ΦΕΚ 18Α΄/21-2-1984), Ν.1491/84( ΦΕΚ 173Α’/13-11-1984), Ν.1900/90 (ΦΕΚ125Α΄/17-9-1990), Ν. 2130/93 (ΦΕΚ 62Α΄/23-4-1993), Ν. 2753/99(ΦΕΚ 249/Α’/17-11-1999), Ν. 2880/2001(ΦΕΚ 9Α’/30-1-2001), Ν. 2946/2001(ΦΕΚ 224Α’/8-10-2001), όπως ισχύει μετά την τροποποίηση του με το άρθρο 54 του Ν. 4735/20 (ΦΕΚ 197Α/12-10-2020) και την υπ΄αριθμ. απόφαση 46526/2020 (ΦΕΚ B΄3049/22-7-2020), επιβάλλεται υπέρ των Δήμων **τέλος**, για κάθε διαφήμιση, και καθορίζονται οι όροι και οι προϋποθέσεις της προβολής διαφημίσεων, που γίνεται με οποιονδήποτε τρόπο και μορφή, σε χώρους που ευρίσκονται, μέσα στα διοικητικά τους όρια. Περαιτέρω και σύμφωνα με τις διατάξεις του άρθρου 15 του Β.Δ. της 24/9-20/10/1958, όπως αυτό αντικαταστάθηκε από το άρθρο 5 του Ν.1900/90 και τροποποιήθηκε από το άρθρο 9 παρ. 6 του Ν.2880/01, και τις διατάξεις του Ν.2946/2001, οφείλετε να προβείτε στην λήψη απόφασης για τον καθορισμό του ύψους του τέλους διαφήμισης για το οικονομικό έτος **2025.**

Σύμφωνα επίσης με:

α) την παρ. 1 περίπτ. ιγ) του άρθρου 72 του Ν. 3852/2010, η Οικονομική Επιτροπή «ιγ) Εισηγείται στο δημοτικό συμβούλιο τα σχέδια κανονιστικών αποφάσεων του Δήμου, με την επιφύλαξη της περ. βε΄ της παρ. 1Β του άρθρου 73, αξιολογεί την υλοποίησή της και εισηγείται τροποποιήσεις, όπου απαιτούνται. Οι κανονιστικές αποφάσεις αξιολογούνται υποχρεωτικά από την οικονομική επιτροπή κάθε δύο (2) χρόνια, από την έναρξη ισχύος της.»

**β) την παρ. 1 του άρθρου 74Α του Ν. 3852/2010, όπως αυτό προστέθηκε με το άρθρο 9 του Ν. 5056/2023 «1. Από την αυτοδιοικητική περίοδο που άρχεται την 1η.1.2024, όπου στην κείμενη νομοθεσία γίνεται αναφορά ή παραπομπή στην οικονομική επιτροπή, την επιτροπή ποιότητας ζωής και την εκτελεστική επιτροπή των δήμων, καθώς και στις αρμοδιότητες αυτών, εφεξής νοείται η δημοτική επιτροπή, η οποία ασκεί τις αρμοδιότητες αυτές.»**

Περαιτέρω και σύμφωνα με τις διατάξεις του άρθρου 15 του Β.Δ. της 24/9-20/10/1958, όπως αυτό αντικαταστάθηκε από το άρθρο 5 του Ν.1900/90 και τροποποιήθηκε από το άρθρο 9 παρ. 6 του Ν.2880/01, και τις διατάξεις του Ν.2946/01, οι συντελεστές καθορίζονται ως ακολούθως:

**Κατηγορία Α**

Για διαφημίσεις που αναγράφονται ή αναρτώνται ή επικολλούνται:

α. μέσα σε μόνιμα και σταθερά ή προσωρινά και κινητά πλαίσια, τα οποία τοποθετούνται σε πλατείες, οδούς, δημόσιους και κοινόχρηστους γενικά χώρους, που καθορίζονται με απόφαση του οικείου δημοτικού συμβουλίου,

β. στις περιφράξεις ακαλύπτων χώρων και ανεγειρόμενων ή εγκαταλελειμμένων οικοδομών με συναίνεση του ιδιοκτήτη ή νομέα ή του διαχειριστή αυτών,

γ. σε χώρους σιδηροδρομικών, λιμενικών και αεροπορικών σταθμών καθώς και σε χώρους σταδίων και γηπέδων, που καθορίζονται από τη διοίκηση των αντίστοιχων φορέων,

δ. μέσα σε καταστήματα, κινηματογράφους, θέατρα και άλλους δημόσιους χώρους και

ε. σε περίπτερα, στέγαστρα αφετηριών και στάσεων αναμονής επιβατών λεωφορείων αστικών και υπεραστικών συγκοινωνιών, **από 0,15€ μέχρι 0,37€ εβδομαδιαίως το τετραγωνικό μέτρο.**

**Τονίζεται ότι στα πεζοδρόμια δεν επιτρέπεται η τοποθέτηση διαφημιστικών πλαισίων (άρθρο 2 παρ. 1 περίπτ. η΄ Ν 2946/01, όπως η περίπτ. η΄ προστέθηκε με την παρ. 1 του άρθρου 54 του Ν 4735/2020).**

Για τον υπολογισμό των τετραγωνικών μέτρων βάσει των οποίων καταβάλλεται το τέλος, λαμβάνεται υπ’ όψη όχι μόνον αποκλειστικά ο χώρος τον οποίο καταλαμβάνουν οι λέξεις, επιγραφές ή παραστάσεις, που αποτελούν το περιεχόμενο της διαφήμισης, αλλά ο ολικός χώρος για τον οποίο χορηγήθηκε η άδεια διαφήμισης. Η επιφάνεια που χρωματίζεται σε πινακίδα για να αποτελέσει «φόντο» της όλης επιγραφής, γίνεται με σκοπό και μόνο την εξυπηρέτηση της προβολής του διαφημιζόμενου είδους ή προϊόντος και δεν μπορεί να εξαιρεθεί όταν υπολογίζεται το τέλος. Για τον ίδιο λόγο πρέπει να λαμβάνεται υπόψη για τον προσδιορισμό του τέλους και η επιφάνεια των διαφημιστικών πινακίδων που τοποθετούνται κατά μήκος των εθνικών δρόμων, που καλύπτεται με την ένδειξη των χιλιομετρικών αποστάσεων, η οποία αποτελεί αναπόσπαστο τμήμα του πλαισίου της διαφήμισης, ανεξάρτητα από το γεγονός ότι οι ενδείξεις αυτές εξυπηρετούν τους οδηγούς των οχημάτων, αφού παράλληλα προσελκύουν την προσοχή και προς το αντικείμενο της διαφήμισης (Εγκ. Υπ. Εσωτ. 14491/2-3-1982).

Το τέλος οφείλεται τουλάχιστον για μία εβδομάδα, έστω και αν η διαφήμιση διήρκεσε μικρότερο χρονικό διάστημα (ΤρΔΠρΠειρ 1414/1998).

**Κατηγορία Β**

α. Για διαφημίσεις φωτεινές σε στέγες ή δώματα καθώς και για διαφημίσεις που γίνονται σε ηλεκτρικές εφημερίδες, **από 14,67€ μέχρι 73,37€ ετησίως το τετραγωνικό μέτρο.**

β. Για φωτεινές σε οποιουσδήποτε άλλους χώρους, **από 5,87€ μέχρι 29,35€ ετησίως το τετραγωνικό μέτρο.**

γ. Για μη φωτεινές ή φωτιζόμενες σε στέγες ή δώματα, **από 2,05€ μέχρι 20,54€ ετησίως το τετραγωνικό μέτρο.**

Τα ανωτέρω τέλη δεν επιβάλλονται εκ νέου όταν μεταβάλλεται, εντός του έτους, το διαφημιστικό μήνυμα.

**Υπενθυμίζουμε ότι σύμφωνα με το άρθρο 2, παρ. 2γ του Ν.2946/01, η τοποθέτηση διαφημιστικών πλαισίων στις οροφές των κτιρίων δεν επιτρέπεται πλέον.**

**Κατηγορία Γ**

Για διαφημίσεις που γίνονται μέσα στα οχήματα σιδηροδρόμων, τροχιοδρόμων, ηλεκτροκίνητων αυτοκινήτων και κάθε τύπου οχήματα δημόσιας χρήσης ή στην εξωτερική επιφάνεια αυτών, διαστάσεων μέχρι 30 επί 50 εκατοστόμετρα, **από 0,41€ μέχρι 2,05€ μηνιαίως, ανεξάρτητα από τις ημέρες χρησιμοποίησης.**

Για διαφημίσεις της κατηγορίας αυτής μεγαλύτερων διαστάσεων καταβάλλεται ανάλογο πολλαπλάσιο τέλος.

**Κατηγορία Δ**

Για διαφημίσεις που γίνονται σε ημερολόγια, δώρα, έντυπα κάθε είδους, παραστάσεις ή λέξεις σε αυτοκόλλητα ή είδη με διαφημιστικές παραστάσεις ή λέξεις και για διαφημίσεις που γίνονται από αέρος με οποιονδήποτε άλλον τρόπο, όπως επίσης και η προβολή προϊόντων, σε χώρους καταστημάτων, το τέλος ορίζεται, **σε ποσοστό 2% επί της δαπάνης της διαφήμισης**. Σαν δαπάνη διαφήμισης λογίζεται το ποσόν που καταβάλλεται, από τον διαφημιζόμενο, για την διενέργεια της διαφήμισης, στο οποίο περιλαμβάνεται και οποιαδήποτε άλλης φύσεως δαπάνη, που έγινε χάριν της διαφήμισης. Η απόδοση του επιβαλλόμενου τέλους της κατηγορίας αυτής (Δ) γίνεται πάντοτε από τον διαφημιζόμενο, μέχρι την λήξη της προθεσμίας υποβολής δήλωσης φορολογίας εισοδήματος

**Το τέλος για όλες τις διαφημίσεις της κατηγορίας Δ΄ καταβάλλεται σε οποιοδήποτε γραφείο του Ταμείου Παρακαταθηκών και Δανείων λειτουργεί σε ΔΟΥ** και αποτελεί πόρο ειδικού λογαριασμού που τηρείται σε αυτό, το προϊόν του οποίου αποδίδεται στους δήμους με βάση τα κριτήρια, τη διαδικασία κ.λπ. που καθορίζονται με απόφαση του Υπουργού Εσωτερικών, η οποία εκδίδεται ύστερα από γνώμη της ΚΕΔΕ (άρθρο 9 παρ. 6α Ν 2880/01). Το τέλος της κατηγορίας Δ΄ καταβάλλεται υποχρεωτικά στα κατά τόπους γραφεία του Ταμείου Παρακαταθηκών και Δανείων, ανεξαρτήτως αν οι οικείοι ΟΤΑ διαθέτουν δική τους ταμειακή υπηρεσία (Εγκ. Υπ. Εσωτ. 70330/13-12-2007, Εγκ. ΥΠΕΣΔΔΑ 19221/17-06-2001).

Ο συντελεστής του τέλους καθορίζεται με απόφαση του δημοτικού συμβουλίου κατά περιοχή και κατά κατηγορία διαφήμισης, μεταξύ του κατωτάτου και του ανωτάτου ορίου που προβλέπουν οι σχετικές διατάξεις.

Επίσης, σύμφωνα με το υπ’ αριθ. 31727/13.04.1978 έγγραφο του ΥΠΕΣΔΔΑ το τέλος διαφήμισης εμπίπτει στην κατηγορία των γενικών ή ανειδίκευτων εσόδων και μπορεί να χρησιμοποιηθεί για την κάλυψη κάθε είδους δαπάνης, (διοικήσεως, εκτελέσεως έργων κλπ.)

Το Δημοτικό Συμβούλιο με την 211 04/12/2023 απόφασή του είχε καθορίσει τους συντελεστές τελών διαφημίσεων για το 2024 ως ακολούθως:

**Κατηγορία Α :**

Μοσχάτο : Σε 1,12 € , ανά μ2 εβδομαδιαίως

Ταύρος : Σε 0,57 € , ανά μ2 εβδομαδιαίως

**Κατηγορία Β :**

**(α)** Μοσχάτο : Σε 224.00 € , ανά μ2 ετησίως

Ταύρος : Σε 84,37 € , ανά μ2 ετησίως

**(β)** Μοσχάτο : Σε 89,58 € , ανά μ2 ετησίως

Ταύρος : Σε 38,15 € , ανά μ2 ετησίως

**(γ)** Μοσχάτο : Σε 62,40 € , ανά μ2 ετησίως

Ταύρος : Σε 27,88 € , ανά μ2 ετησίως

# Κατηγορία Γ : Σε 2,05 € , ανά 1,50 μ2 μηνιαίως

# Κατηγορία Δ : Σε ποσοστό 2%, επί της δαπάνης της διαφήμισης (εκ του νόμου)

**Για το έτος 2025, η υπηρεσία μας εισηγείται οι συντελεστές των ως άνω τελών, για όλες τις κατηγορίες να παραμείνουν ως έχουν και για τις δύο (2) κοινότητες Μοσχάτου -Ταύρου.**

**Λαμβάνοντας υπόψη τα ανωτέρω, παρακαλούμε την Δημοτική Επιτροπή να προβεί σε λήψη απόφασης σχετικά με την εισήγηση προς το Δ.Σ. για τον καθορισμό του ύψους του τέλους διαφήμισης για το οικονομικό έτος 2025.**

# Δ) Διοικητικές κυρώσεις

Στους διαφημιστές καθώς και σε όσους μισθώνουν και εκμεταλλεύονται χώρους υπαίθριας διαφήμισης, επιβάλλεται πρόστιμο σε περίπτωση παράβασης των διατάξεων του νόμου 2946/2001 και των κανονιστικών πράξεων που εκδίδονται κατ’ εξουσιοδότησή του (άρθρο 8 παρ. 1 Ν 2946/2001). Πρόστιμο επιβάλλεται και σε βάρος των διαφημιζομένων, στις περιπτώσεις που διενεργείται υπαίθρια διαφήμιση εκτός των χώρων, που έχουν καθορισθεί κατά τις διατάξεις του νόμου 2946/2001 για το σκοπό αυτό (άρθρο 8 παρ. 5 Ν 2946/2001).

Το πρόστιμο επιβάλλεται: α) με απόφαση του δημοτικού συμβουλίου, στα διοικητικά όρια του οποίου τελέσθηκε η παράβαση, ή β) του Συντονιστή της Αποκεντρωμένης Διοίκησης σε περίπτωση που η παράβαση τελέσθηκε κατά μήκος των εθνικών οδών, των επαρχιακών οδών και εντός των ζωνών απαγόρευσης που ορίζονται στα δύο πρώτα εδάφια της παρ. 1 του άρθρου 11 του Ν 2696/99, του σιδηροδρομικού δικτύου, των αυτοκινητοδρόμων, των οδών ταχείας κυκλοφορίας, καθώς και στους χώρους των σταθμών εξυπηρέτησης αυτοκινήτων (Σ.Ε.Α.), ή γ) του οικείου περιφερειάρχη ή χωρικού αντιπεριφερειάρχη, για παραβάσεις που τελούνται στους οδικούς άξονες, των οποίων η αρμοδιότητα συντήρησης ανήκει στις περιφέρειες. Στην προκειμένη περίπτωση επιβάλλεται πρόστιμο για παραβάσεις στις επιφάνειες τεχνικών έργων, στις διαχωριστικές νησίδες, στις λωρίδες έκτακτης ανάγκης, στους χώρους προσωρινής στάθμευσης, σε τοίχους αντιστήριξης, γέφυρες, σήραγγες, στο κατάστρωμα των οδών, σε στύλους και υποσταθμούς εγκαταστάσεων κοινής ωφέλειας, σε πινακίδες δημόσιας πληροφόρησης, σε πινακίδες οδικής σήμανσης και στους φωτεινούς σηματοδότες οδικής κυκλοφορίας αρμοδιότητας των περιφερειών. Το πρόστιμο εισπράττεται σύμφωνα με τις διατάξεις του ΚΕΔΕ και αποδίδεται στο φορέα που το επέβαλε (άρθρο 8 παρ. 2 Ν 2946/2001, όπως αυτή αντικαταστάθηκε από την παρ. 1 του άρθρου 59 του Ν 4954/2022). **Το πρόστιμο κυμαίνεται από χίλια πεντακόσια (1.500) έως τριάντα χιλιάδες (30.000) ευρώ και επιβάλλεται ανάλογα με το βαθμό διακινδύνευσης της ασφάλειας των χρηστών κατά τον ΚΟΚ (άρθρο 8 παρ. 3 Ν 2946/2001, όπως αυτή αντικαταστάθηκε από την παρ. 2 του άρθρου 59 του Ν 4954/2022.**

Επιβαρυντικοί παράγοντες που δικαιολογούν την επιβολή του ανώτατου επιτρεπόμενου ποσού του προστίμου, μπορεί να είναι η διενέργεια διαφήμισης (τοποθέτηση διαφημιστικής κατασκευής) σε χώρους όπου απαγορεύεται πλήρως η διαφήμιση (π.χ. στέγες κτιρίων) καθώς και το μέγεθος της διαφημιστικής κατασκευής, η οποία για το λόγο αυτό έφερε μεγάλο βαθμό επικινδυνότητας (ΔΕφΘεσ 616/2011).

Σε όσους παραβαίνουν τις διατάξεις της παρ. 1 του άρθρου 6 του Ν 2946/2001 (για την υποχρεωτική χρήση της ελληνικής γλώσσας στις επιγραφές) ή της κοινής υπουργικής απόφασης της παρ. 2 του ίδιου άρθρου (για τις προδιαγραφές, τη διαδικασία τοποθέτησης κ.λπ. των επαγγελματικών επιγραφών), επιβάλλεται από τα όργανα της παρ. 2 του άρθρου 8 του νόμου αυτού (δημοτικό συμβούλιο, περιφερειάρχης, Συντονιστής της Αποκεντρωμένης Διοίκησης) **πρόστιμο ύψους 586,94 έως 5.869,41 ευρώ, ανάλογα με τις περιστάσεις και τη βαρύτητα της παράβασης.** Το ίδιο πρόστιμο επιβάλλεται και σε όσους δεν προσαρμόσουν εμπρόθεσμα τις επιγραφές που έχουν τοποθετήσει προς τις ρυθμίσεις της ανωτέρω υπουργικής απόφασης (άρθρο 6 παρ. 2 Ν 2946/2001).

Στους κυρίους, τους δικαιούχους και σε όσους μισθώνουν ή με οποιονδήποτε άλλο τρόπο εκμεταλλεύονται χώρους υπαίθριας διαφήμισης, ως διαφημιστές ή διαφημιζόμενοι, κατά παράβαση των διατάξεων του άρθρου 2 του Ν 2833/2000, όπως ισχύει, επιβάλλεται πρόστιμο, **το ύψος του οποίου ανέρχεται ανά εξάμηνο από 30.000,00 μέχρι 50.000,00 ευρώ.** **Σε όσους διατηρούν τις υπαίθριες διαφημίσεις και μετά την αυτοδίκαια λήξη των αδειών τοποθέτησής τους κατά τις ανωτέρω διατάξεις, επιβάλλεται πρόστιμο ανά εξάμηνο από 30.000,00 μέχρι 50.000,00 ευρώ.** Τα πρόστιμα επιβάλλονται από τον οικείο δήμο και εισπράττονται σύμφωνα με τις διατάξεις του ΚΕΔΕ. Εάν υπαίτια της παράβασης είναι η διαφημιστική εταιρεία κατά της οποίας έχουν επιβληθεί δύο τουλάχιστον πρόστιμα, μπορεί να της αφαιρείται από την εκδούσα αρχή η άδεια άσκησης δραστηριότητας εντός της διοικητικής περιφέρειας του Δήμου Αθηναίων για ένα εξάμηνο. Σε περίπτωση νέας παράβασης η άδεια αφαιρείται οριστικά (άρθρο 2 παρ. 13 Ν 2833/2000, όπως αυτή προστέθηκε με την παρ. 6 του άρθρου 83 του Ν 3057/2002 και τροποποιήθηκε από την παρ. 8 του άρθρου 148 του Ν 4495/2017).

Η ΠΡΟΪΣΤΑΜΕΝΗ ΤΜΗΜΑΤΟΣ Ο ΠΡΟΙΣΤΑΜΕΝΟΣ ΟΙΚΟΝΟΜΙΚΩΝ

ΕΣΟΔΩΝ ΥΠΗΡΕΣΙΩΝ

ΚΥΡΙΑΚΗ ΑΝΑΝΙΑΔΟΥ ΚΩΝΣΤΑΝΤΙΝΟΣ ΜΠΑΛΝΤΟΥΝΗΣ